Tage kan byde på mange overraskelser og være meget dyre fornøjelser, hvis ikke de vedligeholdes på den rigtige måde. Fugtskader kan ofte indtræffe, og de kan betyde ubehagelige udgifter til udskiftning af et helt tag. Heldigvis er der muligheder for at forlænge levetiden på tage af selv ældre dato og undgå fugtskaderne, og en af de bedste veje både økonomisk og tidsmæssigt, er understrygning.
Understrygning er grundlæggende en tætning af enten et tag eller et undertag for at forhindre vand og fugt i at trænge ind. Under de fleste ældre tegltage gemmer der sig understrygning, hvilket rent praktisk betyder, at der på undersiden af taget er lagt et lag af mørtel eller fugemasse i alle samlingerne mellem tagstenene. Dens funktion er dels at øge tagets tæthed, men også at øge styrken i både tag og hus ved at binde taget sammen.
Under tage af ældre dato er der sjældent opført undertag under tagbelægningen. Dermed er tagbelægningen husets eneste værn mod den regn, fugt og vind der kommer oppefra, og derfor er tætning af taget fuldkommen centralt for levetiden og desuden en mulighed for at undgå at opføre et undertag.